Paartjie vier 62 jaar se geluk | Netwerk24
Paartjie vier 62 jaar se geluk
Pieter en Gerty Terblanche van Silwerbron in Wesselsbron.Foto: Verskaf
Sondag 2 April was 'n besonderse dag vir Pieter en Gerty Terblanche van Silwerbron in Wesselsbron.
Op dié dag 62 jaar gelede het hulle in die huwelik getree.
Pieter onthou 'n dag vroeg in 1950, toe hy as 17-jarige saam met vriende hul matriekuitslae en toekomsplanne op 'n sypaadjie staan en bespreek het.
'n Jong meisie en 'n vriend het op hul fietse by die jongklomp verbygery. Pieter het vir die meisie gesê haar fiets se agterwiel draai vorentoe.
Sy het gestop om te kyk wat verkeerd was. Pieter het laggend na haar gestap en gesê dit was 'n grap.
Dié meisie was Gerty Kruger.
Hier het hulle verhouding begin en hulle is vyf jaar later getroud.
Twee kinders is uit die huwelik gebore. Pieter jr. is 'n opleidings­beampte in Johannesburg en Marlise van Heerden is 'n onderwyser in Wesselsbron.
Vroeër het Gerty by die Posspaarbank in Bloemfontein gewerk en Pieter as vakleerlingdrukker by The Friend.
Die egpaar het later na Pretoria verhuis waar hy by die National Occupational Safety Association (Nosa) as dosent gewerk het.
Later jare, in Durban, het hy by die Nataller gewerk en was hy deeltyds by die veiligheidspolisie betrokke. Hy was ook 'n dosent aan die Durbanse Tegniese Kollege. Vir 20 jaar het hy by 'n drukkery in Johannesburg gewerk.